**NOTEIKUMI**

Liepājā

|  |  |  |
| --- | --- | --- |
|  2023. gada 24. augustā |  Nr.3 (prot. Nr.9, 5.§) |   |
| Liepājas valstspilsētas pašvaldībasjauniešu iniciatīvu projektu konkursa noteikumi  |
|  | Izdoti saskaņā ar Jaunatnes likuma 12. panta septīto daļu |

1. **Vispārīgie jautājumi**

 1. Noteikumi nosaka kārtību, kādā tiek iesniegti, novērtēti jauniešu iniciatīvu projektu pieteikumi (turpmāk – Projekts) un finansiāli atbalstīta projektu īstenošana Liepājas valstspilsētas pašvaldības (turpmāk – Pašvaldība) jauniešu iniciatīvu projektu konkursa (turpmāk – Konkurss) ietvaros.

 2. Konkursa mērķis ir finansiāli atbalstīt jauniešu iniciatīvas, kas veicina Liepājas jauniešu iekļaušanos Pašvaldības darbības, kultūras, sporta un izglītības procesos, sekmējot jaunatnes fiziskās aktivitātes, vērtīborientāciju un aktīvu līdzdalību, un kas nav saistītas ar citiem projektiem vai darbā ar jaunatni iesaistīto organizāciju programmām un pasākumiem.

 3. Projekta iesniedzējs un īstenotājs ir Liepājas valstspilsētā dzīvojošs vai izglītību iegūstošs jaunietis (13 – 25 gadi) vai jauniešu grupa (turpmāk – Pretendents), t.sk. izglītības iestāžu pašpārvalžu, interešu izglītības pulciņu, jauniešu centru un citu interešu grupu dalībnieks. Pretendents Projektā ir tiesīgs piesaistīt Projekta atbalsta personu, kura Projekta sagatavošanas un īstenošanas laikā motivē, konsultē un sniedz cita veida atbalstu. Ja Pretendents ir jaunāks par 18 gadiem, Projekta atbalsta persona jāpiesaista obligāti.

 4. Konkursu organizē Pašvaldības iestādes “Liepājas pilsētas Izglītības pārvalde” (turpmāk – Izglītības pārvalde) interešu izglītības iestādes “Liepājas Bērnu un jaunatnes centrs” (turpmāk – LBJC) struktūrvienība “Jauniešu māja” (turpmāk – Jauniešu māja).

 5. Finanšu līdzekļi Konkursa līdzfinansēšanai tiek plānoti Izglītības pārvaldes kārtējā gada budžetā.

 6. Konkursa ietvaros līdzekļi netiek piešķirti politisku, militāru, reliģisku aktivitāšu organizēšanai un līdzdalībai tajās, bērnu un jauniešu nometņu rīkošanai, konkursu un sacensību, kas prasa mērķtiecīgu iepriekšējo sagatavošanos attiecīgajā jomā, organizēšanai un līdzdalībai tajos, kā arī aktivitātēm, kas apdraud dalībnieku drošību, veselību un dzīvību.

 7. Projektu pieteikumus vērtē un Konkursa rezultātus apstiprina Jauniešu mājas izveidota komisija (turpmāk – Komisija), kuras sastāvā ir iekļaujams Pašvaldības iestādes “Liepājas pilsētas pašvaldības administrācija” pārstāvis, Izglītības pārvaldes pārstāvis, Jauniešu mājas pārstāvis un Pašvaldības Jaunatnes lietu komisijas (turpmāk – Jaunatnes lietu komisija) pārstāvis.

 8. Paziņojums par Konkursu tiek publicēts Pašvaldības oficiālajā tīmekļvietnē [www.liepaja.lv](http://www.liepaja.lv), Izglītības pārvaldes un Jauniešu mājas informatīvajos kanālos, kā arī tiek informētas Liepājas izglītības iestādes.

1. **Konkursa nosacījumi**

 9. Projekta īstenošanas ietvaros nav pieļaujams gūt ienākumus. Ja Projekta ietvaros tiek gūti ienākumi, par gūto ienākumu apjomu tiek samazināts Projektam piešķirtais finansējums.

 10. Projekta aktivitātēm jānorisinās Pašvaldības administratīvajā teritorijā.

 11. Projekta labuma saņēmējiem jābūt Pašvaldības iedzīvotājiem.

 12. Īstenojot Projekta aktivitātes, Pretendentam jāveic dalībnieku reģistrācija (1. pielikums).

 13. Noteikumu 15. punktā noteiktās Projekta aktivitātes jāīsteno trīs mēnešu laikā, atbilstoši Pretendenta Projekta pieteikumā norādītajam aktivitāšu grafikam.

1. **Finansējums**

 14. Konkursa kopējā summa ir 10 000 *euro*, finansējums vienam Projektam – līdz 500 *euro.*

 15. Finanšu līdzekļi tiek piešķirti Projektiem, kuros ietvertas vismaz trīs no atbalstāmajām aktivitātēm:

 15.1. Projekta rezultāts ir praktisks ieguldījums un paliekoša vērtība Pašvaldības iedzīvotājiem;

 15.2. jauniešu emocionālās labsajūtas un labbūtības veicināšana;

 15.3. jauniešiem draudzīgas un atvērtas vides veidošana un uzlabošana jauniešu pulcēšanās vietās;

 15.4. veselīga un videi draudzīga dzīvesveida veicināšana;

 15.5. tehniskās jaunrades un uzņēmējspējas stiprināšana;

 15.6. iespējas jauniešu brīvā laika lietderīgai pavadīšanai;

 15.7. lokālpatriotisma un piederības sajūtas pilsētai stiprināšana jauniešos;

 15.8. vietējo cilvēku un materiālo resursu iesaiste Projekta īstenošanā;

 15.9. digitālo rīku un citu attālināto risinājumu izmantošana aktivitātēs.

 16. Projektā, aktivitāšu nodrošināšanai, var paredzēt šādas izmaksas:

 16.1. materiāli un kancelejas preces;

 16.2. vieslektoru un pakalpojumu apmaksa;

 16.3. ēdināšanas pakalpojumu apmaksa un pārtikas produktu iegāde;

 16.4. inventārs un aprīkojums līdz 50% no Projektā pieprasītā finansējuma, pamatojot tā iegādes nepieciešamību un norādot izmantošanas iespējas ilgtermiņā. Ja Projekta aktivitāšu īstenošanai nepieciešamo inventāru iespējams gan iznomāt, gan iegādāties, Pretendentam inventāru ir ieteicams iznomāt. Iegādātais inventārs nododams glabāšanā Projekta īstenošanas vietā vai Jauniešu mājā;

 16.5. dāvanām un balvu nodrošināšanai Projekta dalībniekiem paredzētais finansējums nedrīkst pārsniegt 20% no Projektā pieprasītā finansējuma.

 17. Pretendents Projekta ietvaros nedrīkst paredzēt sev atalgojumu.

 18. Samaksa par Projekta tāmē iekļautajām precēm un pakalpojumiem tiek veikta pēc Pretendentu iesniegtajiem rēķiniem, kuros norādāmi LBJC un Projekta rekvizīti. Samaksa tiek veikta kā pārskaitījums uz preču pārdevēju un pakalpojumu sniedzēju norēķinu kontiem.

1. **Projektu pieteikumu iesniegšana**

 19. Lai piedalītos Konkursā, Pretendentam jāiesniedz:

 19.1. Projekta pieteikums (2. pielikums);

 19.2. Projekta tāme (3. pielikums).

 20. Konkursa ietvaros Pretendentam ir tiesības saņemt finansējumu ne vairāk kā viena Projekta īstenošanai.

 21. Projekta pieteikumus var iesniegt elektroniski, nosūtot uz e-pastu: konkurss@liepaja.edu.lv, iesniedzot klātienē Jauniešu mājā: Kungu ielā 24, Liepājā vai sūtot pa pastu Jauniešu mājai uz adresi: Kungu iela 24, Liepāja, LV-3401.

 22. Iesniedzot Projekta pieteikumu par dalību Konkursā, Pretendents vai atbalsta persona, ja Pretendents ir nepilngadīga persona, apliecina, ka ir iepazinusies ar Konkursa nolikumu, tai skaitā ar informāciju par personas datu apstrādi un par tā saturu informējusi pārējos Pretendentus un Pretendentu, kuri ir nepilngadīgas personas un iesaistīti konkrētajā Projektā, likumiskos pārstāvjus.

 23. Ja Projekta pieteikums nav sagatavots saskaņā ar noteikumu 19. punktu vai iesniegts saskaņā ar 21. punktu, vai arī iesniegtās veidlapas ir aizpildītas nepilnīgi, pieteikums tiek noraidīts bez tālākas vērtēšanas.

 24. Projektu pieteikumus pieņem saskaņā ar izsludinātajiem termiņiem.

 25. Komisija izskata tikai paziņojumā par Konkursu norādītajā termiņā iesniegtos Projektu pieteikumus.

 26. Jauniešu māja pēc paziņojuma publicēšanas par Konkursa izsludināšanu organizē apmācību semināru par projektu pieteikumu sagatavošanu. Informācija par semināra norises laiku un pieteikšanās kārtību tiek publicēta paziņojumā par Konkursa izsludināšanu.

1. **Konkursa komisija un projektu pieteikumu izvērtēšanas kārtība**

 27. Pretendentu iesniegtos dokumentus saskaņā ar noteikumu 4. pielikumu izvērtē Komisija.

 28. Pēc dokumentu izvērtēšanas Komisija ir tiesīga lūgt Pretendentu precizēt Projekta pieteikumā norādīto informāciju.

 29. Nepieciešamības gadījumā Komisijai ir tiesības pieaicināt attiecīgās jomas speciālistu, kuram ir padomdevēja tiesības.

 30. Ja Komisijas loceklis ir personīgi ieinteresēts kāda no iesniegtajiem Projektiem izskatīšanā, viņš par to informē pārējos Komisijas locekļus un nepiedalās Projekta vērtēšanā.

 31. Komisijas galējā lēmuma pieņemšana notiek bez Pretendenta klātbūtnes.

 32. Komisija, apstiprinot Konkursa rezultātus, pieņem lēmumu par pilna vai daļēja finansējuma piešķiršanu Projektam vai par atteikumu piešķirt finansējumu.

 33. Pretendents tiek rakstiski informēts, tam nosūtot ziņu uz pieteikumā norādīto e-pasta adresi, par pieņemto lēmumu 10 darbdienu laikā pēc Konkursa rezultātu apstiprināšanas.

 34. Daļēja finansējuma piešķiršanas gadījumā Komisijai ir tiesības Pretendentam pieprasīt atsevišķu izdevumu pozīciju pārskatīšanu vai samazināšanu.

 35. Ja piešķirtais finansējums ir mazāks par Projektā pieprasīto, piecu darbdienu laikā pēc Komisijas lēmuma saņemšanas Pretendents elektroniski informē Jauniešu māju, vai viņš ir gatavs īstenot projektu.

 36. Konkursa rezultāti – Projekta īstenotāja vai īstenotāju grupas personas vārds, uzvārds, Projekta nosaukums, Projekta īstenošanas vieta – tiek publicēti Pašvaldības, Izglītības pārvaldes un Jauniešu mājas informatīvajos kanālos.

 37. Pēc Konkursa rezultātu apstiprināšanas LBJC slēdz līgumu ar Pretendentu vai nepilngadīga Pretendenta atbalsta personu.

 38. Ja kāds no Pretendentiem atsakās no Projekta īstenošanas, tad LBJC slēdz līgumu ar nākošo Pretendentu, kurš ieguvis lielāko punktu skaitu.

 39. Konkursa dokumentācija Konkursa īstenošanas laikā glabājas Jauniešu mājā. Pašvaldība Konkursa dokumentāciju uzglabā piecus gadus.

1. **Projekta darbības kontrole**

 40. Pretendents 14 darbdienu laikā pēc Projekta īstenošanas beigu termiņa Jauniešu mājai iesniedz Projekta gala atskaiti:

 40.1. Projekta saturisko atskaiti (5. pielikums);

 40.2. Projekta finanšu atskaiti (6. pielikums);

 40.3. maksājumu apliecinošos dokumentus.

 41. Komisijai ir tiesības nepieciešamības gadījumā veikt Projekta:

 41.1. aktivitāšu norišu pārbaudi uz vietas Projekta īstenošanas laikā;

 41.2. finanšu līdzekļu izlietojuma pārbaudi.

 42. Pretendents Projekta rezultātus prezentē Jaunatnes lietu komisijas sēdē.

 43. Ja Projekts netiek īstenots noteiktajā termiņā un atbilstoši Projekta pieteikumam, tostarp Projekta tāmei, Pretendents atmaksā nepamatoti izmaksāto finansējumu Pašvaldībai un nākamajā gadā tas nevar piedalīties Konkursā.

1. **Personas datu apstrāde**

44. Konkursa laikā iegūto Pretendenta un atbalsta personas datu pārzinis ir Pašvaldība, kuras vārdā personas datu apstrādi veic Jauniešu māja un apstrādā tos ar mērķi:

44.1. izskatīt iesniegto Projekta pieteikumu, lai finansiāli atbalstītu jauniešu iniciatīvu projektus Liepājā, kā arī slēgtu finansējuma līgumu ar Pretendentu, kura Projekts tiek atbalstīts;

44.2. Projekta aktivitāšu dalībnieku sarakstu iegūšana apmeklējumu fiksēšanai finansējuma piesaistes nodrošināšanai.

45. Tiesiskais pamats Pretendenta un atbalsta personas datu apstrādei, kas saistītas ar iesniegtā Projekta pieteikuma izvērtēšanu ir pārzinim likumīgi piešķirto oficiālo pilnvaru īstenošana saskaņā ar Vispārīgās datu aizsardzības regulas 6. panta 1. punkta e) apakšpunktu, Pašvaldību likums un Jaunatnes likums.

46. Tiesiskais pamats Pretendenta un atbalsta personas datu apstrādei, kas saistīta ar finansējuma līguma noslēgšanu ir līgumisko attiecību nodibināšana un izpilde saskaņā ar Vispārīgās datu aizsardzības regulas 6. panta 1. punkta b) apakšpunktu. Attiecināms uz to personu datu apstrādi, ar kuriem tiks slēgts finanšu līgums.

47. Personas datu saņēmēji ir Jauniešu mājas darbinieki (konkursa organizēšana un administrēšana), Konkursa Komisija, Izglītības pārvalde, Pašvaldības administrācijas Vides, veselības un sabiedrības līdzdalības daļa atbildīgie speciālisti, Sabiedrisko attiecību un mārketinga daļa, Informācijas tehnoloģiju daļa, Pārziņa nolīgtie apstrādāji (liepaja.lv mājas lapas uzturētājs), lai īstenotu ar Konkursa realizāciju nepieciešamās aktivitātes un personas, kuras likumīgi piekļūs liepaja.lv publicētajiem rezultātiem.

48. Pašvaldība Pretendenta un atbalsta personas datu apstrādi veic un datus glabā ne ilgāk kā piecus gadus pēc izsludinātā konkursa noslēgšanās.

49. Pretendentiem un atbalsta personai kā datu subjektam ir tiesības:

49.1. pieprasīt Pašvaldībai piekļūt saviem apstrādātajiem personas datiem, iesniedzot pamatojumu lūgumam, normatīvajos aktos noteiktajos gadījumos lūgt personas datu apstrādes ierobežošanu, kā arī iebilst pret apstrādi;

49.2. iesniegt sūdzību par nelikumīgu personas datu apstrādi Datu valsts inspekcijā;

49.3. par personas datu apstrādes jautājumiem vērsties pie Pašvaldības datu aizsardzības speciālista – kontaktinformācija: tālrunis 63422331, adrese: Rožu iela 6, Liepāja, elektroniskā pasta adrese: das@liepaja.lv.

|  |  |
| --- | --- |
| Priekšsēdētājs | Gunārs Ansiņš |